**Liepājas pilsētas domes Saistošie noteikumi Nr.\_\_\_\_**

Liepājā 2020.gada \_\_.\_\_\_\_\_\_\_\_\_ (prot. Nr.\_\_\_, \_\_\_)

**Liepājas pilsētas sabiedriskās kārtības noteikumi**

*Izdoti saskaņā ar likuma "*[*Par pašvaldībām*](https://likumi.lv/ta/id/57255-par-pasvaldibam)*"*[*43. panta*](https://likumi.lv/ta/id/57255-par-pasvaldibam#p43)*pirmās daļas 4. punktu,*

*Pirotehnisko izstrādājumu aprites likuma 17. panta piekto daļu*

**I. Vispārīgie jautājumi**

1. Saistošo noteikumu Liepājas pilsētas sabiedriskās kārtības noteikumi (turpmāk – Saistošie noteikumi) mērķis ir nodrošināt sabiedrisko kārtību un drošību Liepājas pilsētas administratīvajā teritorijā.

2. Saistošie noteikumi ir saistoši visām fiziskajām un juridiskajām personām Liepājas pilsētas administratīvajā teritorijā.

**II. Aizliegumi un ierobežojumi Liepājas pilsētas administratīvajā teritorijā**

3. Liepājas pilsētas administratīvajā teritorijā sabiedriskās (publiskās) vietās aizliegts:

3.1. lēkt ūdenstilpnēs no infrastruktūras objektiem (hidrotehniskām būvēm, tiltiem, piestātnēm un tamlīdzīgiem objektiem), izņemot lēkšanai ūdenī īpaši paredzētas vietas;

3.2. iekļūt neapdzīvotās vai saimnieciskajai darbībai neizmantotās ēkās un telpās, būvēs, kuras ir pilnīgi vai daļēji sagruvušas, kā arī ekspluatācijā nenodotās būvēs, izņemot personas, kas saistītas ar ēkas (būves) uzturēšanas pasākumiem, remontdarbiem u.tml., un tas ir saskaņots ar ēkas īpašnieku (valdītāju);

3.3. profilaktiski apkopt mehānisko transportlīdzekli (eļļas vai citu dzinēja šķidrumu maiņa, motora mazgāšana u.tml.) un mazgāt to ārpus speciāli šim nolūkam paredzētām vietām, izņemot gadījumus, ja tiek nodrošināta mazgāšanai izlietoto ūdeņu savākšana;

3.4. ienest norobežotās publisko pasākumu norises vietās jebkādus dzērienus stikla vai citā plīstošā iepakojumā;

3.5. pacelties un nolaisties ar deltaplāniem un citām lidošanai paredzētām konstrukcijām, izņemot gadījumus, kad tas ir saskaņots ar Liepājas pilsētas pašvaldības izpilddirektoru;

3.6. peldēties ūdenstilpēs vietās, kur tas ir aizliegts, kā arī peldvietās peldēt aiz peldvietu norobežojuma (bojām);

3.7. novietot transportlīdzekļi tuvāk par 3 (trīs) metriem no vietām, kuras paredzētas atkritumu konteineru izvietošanai;

3.8. mitināties sabiedriskās vietās, uzstādot teltis vai tām līdzīgas konstrukcijas mitināšanās nolūkos, izņemot speciāli tam paredzētās vietās;

3.9. kurināt uguni, iekārtot grila vietas vai kurināt grilu, izņemot speciālas vietas, kur tas ir atļauts;

3.10. izmantot uguņošanas ierīces un skatuves pirotehniskos izstrādājumus nakts laikā no 22:00 līdz 06:00, izņemot normatīvajos aktos noteiktajās svētku, atceres un atzīmējamās dienās, kad minētās darbības ir atļautas līdz plkst. 01:00, ja ir saņemta Liepājas pilsētas pašvaldības izpilddirektora atļauja;

3.11. pārvietoties ar skrejriteņiem, skrituļslidām, skrituļdēļiem, skrejdēļiem vai tamlīdzīgiem sporta un atpūtas pārvietošanās inventāra līdzekļiem diennakts tumšajā laikā, bez atstarojošās vestes vai apģērba ar labi redzamiem gaismu atstarojoša materiāla elementiem;

3.12. atrasties ar atvērtu vai vaļēju alkoholiskā dzēriena iepakojumu jebkādā vaļējā tarā izglītības iestāžu teritorijā, bērnu rotaļu un sporta laukumos, atpūtas vietās, kurās uzturas bērni un nepilngadīgas personas;

3.13. pārvietot vai pārveidot publiskās vietās izvietotas zīmes, informatīvos materiālus, instrukcijas un cita veida objektus vai stendus, kas izvietoti vai uzstādīti sabiedrības informēšanai;

3.14. ubagot pie valsts un pašvaldību ēkām, tirdzniecības centriem, āra sabiedriskās ēdināšanas vietās, publiskas lietojamības laukumos un sabiedriskā transporta pieturvietās.

**III. Administratīvā atbildība par saistošo noteikumu neievērošanu un saistošo noteikumu izpildes kontrole**

4. Par Saistošo noteikumu 3.8., 3.11., 3.14. apakšpunktā noteikto prasību neievērošanu piemēro brīdinājumu vai naudas sodu līdz četrām naudas soda vienībām.

5. Par Saistošo noteikumu 3.3., 3.6., 3.7., 3.12., 3.13. apakšpunktā noteikto prasību neievērošanu piemēro naudas sodu līdz četrpadsmit naudas soda vienībām.

6. Par Saistošo noteikumu 3.1., 3.2., 3.4., 3.9. apakšpunktā noteikto prasību neievērošanu piemēro naudas sodu līdz divdesmit astoņām naudas soda vienībām.

7. Par Saistošo noteikumu 3.5., 3.10. apakšpunktā noteikto prasību neievērošanu piemēro naudas sodu fiziskām personām līdz divdesmit astoņām vienībām un juridiskām personām līdz septiņdesmit naudas vienībām.

8. Par saistošo noteikumu prasību neievērošanu administratīvā pārkāpuma procesu veic Liepājas pilsētas pašvaldības iestādes "Liepājas pilsētas Pašvaldības policija" (turpmāk – Pašvaldības policija) darbinieki atbilstoši kompetencei.

9. Pašvaldības policijas darbinieku lēmumus var apstrīdēt Pašvaldības policijas priekšniekam vai viņa vietniekiem atbilstoši kompetencei.

**IV. Nobeiguma noteikums**

Ar šo noteikumu spēkā stāšanos spēku zaudē Liepājas pilsētas domes 2014. gada 27. februāra saistošie noteikumi Nr.3 “Saistošie noteikumi par sabiedrisko kārtību Liepājā”.

Liepājas pilsētas domes priekšsēdētājs J. Vilnītis